Gestrande Ier se familie begin geldinsamelingStanley Currie, die man van Noord-Ierland wat in Suid-Afrika gestrand is nadat hy van alles beroof is. Foto Facebook Familie van die Ier wat in Suid-Afrika gestrand is nadat hy vergeefs hierheen gekom het om liefde te vind, het reeds meer as 135% van hul teiken deur skarefinansiering ingesamel om vir sy tydelike versorging en vliegtuigkaartjie huis toe te betaal. Stanley Currie (66), afkomstig van die dorp Cookstown in Noord-Ierland, het op Sondag 30 Desember ŉ vlug van Dublin, Ierland, na Johannesburg met ŉ eenrigtingkaartjie gehaal om ŉ vrou te ontmoet met wie hy glo twee jaar lank aanlyn gesels het. Hy het ŉ groot bedrag kontant by hom gehad. Die familie kon Stanley van toe af nie opspoor nie nadat sy selfoon afgeskakel is. ŉ Soektog na hom is van stapel gestuur en hy is Maandag in Edenvale opgespoor. “Hy is van al sy besittings, paspoort en geld beroof,” skryf Sian Currie op die webwerf Justgiving.com. “Ons moet Stanley in ŉ hotel laat bly tot sy noodpaspoort uitgereik kan word en ons hom so gou moontlik by die huis kan kry. “Hy het ŉ week lank in die strate van Suid-Afrika rondgedwaal met geen kos of water nie en ontvang op die oomblik mediese behandeling.” Sy familie se pleidooi het nie op dowe ore geval nie, want teen Donderdagoggend het 62 ondersteuners reeds £1 352 (sowat R24 000) bygedra, 35% meer as hul teiken van £1 000.